P6_TA(2006)0353

Inddragelse af Europa-Parlamentet i Haagerkonferencens arbejde som følge af Fællesskabets tiltrædelse

Europa-Parlamentets beslutning om inddragelse af Europa-Parlamentet i Haagerkonferencens arbejde som følge af Fællesskabets tiltrædelse

Europa-Parlamentet,

- der henviser til forslaget til Rådets afgørelse om Det Europæiske Fællesskabs tiltrædelse af Haagerkonferencen om International Privatret (KOM(2005)0639),

- der henviser til sin holdning af 7. september 2006 om forslag til Rådets afgørelse om Det Europæiske Fællesskabs tiltrædelse af Haagerkonferencen om International Privatret [1],

- der henviser til forretningsordenens artikel 108, stk. 5,

A. der henviser til, at Fællesskabets tiltrædelse af Haagerkonferencen om International Privatret har til formål at sikre større overensstemmelse mellem international civil- og handelsret og fællesskabsretten og at styrke Fællesskabets indflydelse i dette forum betragteligt,

B. der henviser til, at konventionerne under Haagerkonferencen udgør et uomgængeligt referencepunkt inden for civil- og handelsret,

C. der henviser til, at Fællesskabet siden Amsterdam-traktatens ikrafttræden har haft kompetence til at træffe foranstaltninger vedrørende samarbejde om civilretlige spørgsmål med grænseoverskridende virkninger, i det omfang de er nødvendige for det indre markeds funktion,

D. der henviser til, at Parlamentet er inddraget som medlovgiver ved vedtagelsen af foranstaltninger på dette område og ikke blot skal høres,

E. der henviser til, at flere af de instrumenter, som Fællesskabet har vedtaget eller planlægger, overlapper spørgsmål, som er blevet behandlet eller i fremtiden vil blive behandlet af Haagerkonferencen,

F. der desuden henviser til, at Fællesskabet vil blive anmodet om at deltage aktivt i opstillingen af prioriteter for Haagerkonferencen og i at sikre, at de er i overensstemmelse med Haag-programmet om retligt samarbejde, handlingsplanen for finansielle tjenester og strategien for det indre marked og mere generelt i Kommissionens arbejdsprogram,

G. der henviser til, at Kommissionen vil skulle høre Europa-Parlamentet om forslag til forhandlingsmandater og om behovet for frakoblingsklausuler,

H. der henviser til, at Parlamentet derfor bør inddrages tættere i Haagerkonferencens arbejde og høres om konferencens beslutninger, således at der sikres større demokratisk kontrol med Kommissionens deltagelse i konferencen som eneste repræsentant for Det Europæiske Fællesskab som sådant og en større grad af gennemsigtighed og åbenhed i arbejdet, som har stor interesse for borgerne og fagfolk,

1. opfordrer Rådet og Kommissionen til at anmode Parlamentet om at afgive udtalelse fra sag til sag om behovet for, at Fællesskabet tiltræder de eksisterende konventioner, som er blevet ratificeret af et betydeligt antal medlemsstater;

2. agter sammen med konferencen at undersøge yderligere samarbejdsmetoder og at tage initiativ til at oprette et parlamentarisk forum med deltagelse af nationale parlamentsmedlemmer, der både skal følge og informere om konferencens arbejde;

3. opfordrer Rådet og Kommissionen til at foreslå passende foranstaltninger, der vil sætte Parlamentet i stand til at udfylde sin rolle i Haagerkonferencen om International Privatret;

4. pålægger sin formand at sende denne beslutning til Rådet, Kommissionen og medlemsstaternes parlamenter og regeringer.

[1] "Vedtagne tekster", P6_TA(2006)0345.

--------------------------------------------------